Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне ішкі істер органдарының қызметі саласындағы нормалардың артық (шамадан тыс) заңнамалық регламенттелуін болғызбау мәселелері бойынша**

**өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. «Қазақстан Республикасының азаматтығы туралы» 1991 жылғы
20 желтоқсандағы Қазақстан Республикасының Заңына:

 1) мынадай мазмұндағы 2-1-баппен толықтырылсын:

«2-1-бап. Осы Заңның мақсаттары, міндеттері және қағидаттары

1. Қазақстан Республикасының азаматтығын алу және тоқтату мәселелері бойынша қатынастарды реттеу, сондай-ақ адамның және азаматтың құқықтары мен бостандықтарын сақтау осы Заңның мақсаты болып табылады.

2. Осы Заңның негізгі міндеттері:

1) Қазақстан Республикасының азаматтығына қабылдау, оны қалпына келтіру негіздерін, шарттары мен тәртібін айқындау;

2) Қазақстан Республикасының азаматтығынан шығуды, оны жоғалтуды, одан айыруды тіркеуді жүзеге асыру;

3) Қазақстан Республикасының азаматы болуын (болмауын) айқындау;

4) азаматтығы жоқ адамдардың құқықтық мәртебесін реттеу болып табылады.

3. Қазақстан Республикасының азаматтығы мынадай негізгі қағидаттарға негізделеді:

1) әрбір адамның азаматтыққа құқығы бар;

2) Қазақстан Республикасының азаматтығы оны алу негіздеріне қарамастан, барлық азамат үшін тең болып табылады;

3) азаматтық адамның еркіне қарсы берілмейді;

4) азаматтық мәселелері бойынша балаларға қатысты шешімдер қабылдаған кезде баланың неғұрлым жақсы мүддесі ескеріледі;

5) азаматсыздықты болғызбау және қысқарту.»;

2) 5-бапта:

 тақырып мынадай редакцияда жазылсын:

 «5-бап. Қазақстан Республикасы азаматтарының, шетелдіктердің және азаматтығы жоқ адамдардың құқықтық жағдайы»;

 мынадай мазмұндағы төртінші бөлікпен толықтырылсын:

 «Егер Конституцияда, заңдарда және халықаралық шарттарда өзгеше көзделмесе, шетелдіктер мен азаматтығы жоқ адамдар Қазақстан Республикасында азаматтар үшін белгіленген құқықтар мен бостандықтарды пайдаланады, сондай-ақ міндеттерді мойнына алады.»;

 3) 6-бап алып тасталсын;

 4) 30-бап мынадай редакцияда жазылсын:

 «30-бап. Iшкi iстер органдарының өкілеттігі

 Ішкі істер органдары:

 1) құзыреті шегінде Қазақстан Республикасының азаматтығы саласындағы мемлекеттік саясатты іске асырады;

2) осы Заңда белгіленген мақсаттар мен міндеттерге сәйкес азаматтық мәселелері бойынша нормативтік құқықтық актілерді әзірлейді және бекітеді. Көрсетілген нормативтік құқықтық актілердің тізбесі Қазақстан Республикасы Ішкі істер министрлігі туралы ережеде айқындалады;

3) Қазақстан Республикасында тұрақты тұратын адамдардан Қазақстан Республикасының азаматтығы мәселелерi жөніндегі өтініштерді қабылдайды және оларды қажеттi құжаттармен бiрге Қазақстан Республикасы Президентiнiң қарауына жiбередi;

 4) Қазақстан Республикасының халықаралық шарттарында көзделген, Қазақстан Республикасының азаматтығын алуды және Қазақстан Республикасының азаматтығынан шығуды тiркеудi жүзеге асырады;

 5) Қазақстан Республикасының аумағында тұрақты тұратын және уақытша болатын адамдардың Қазақстан Республикасының азаматтығын жоғалтуын тiркейдi;

 5-1) Қазақстан Республикасының азаматтығынан айыруды тiркейдi;

 6) жеңілдетілген тәртіппен (тіркеу тәртібімен) Қазақстан Республикасының азаматтығына қабылдауды ресімдейді;

 7) Қазақстан Республикасының аумағында тұрақты тұратын адамдардың Қазақстан Республикасының азаматы болуын (болмауын) айқындайды;

 8) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.»;

 5) 31-бап мынадай редакцияда жазылсын:

 «31-бап. Қазақстан Республикасы Сыртқы істер министрлігінің, Қазақстан Республикасының шет елдердегi мекемелерінің өкілеттігі

Қазақстан Республикасының Сыртқы iстер министрлiгi осы Заңда белгіленген мақсаттар мен міндеттерге сәйкес азаматтық мәселелері бойынша нормативтік құқықтық актілерді әзірлейді және бекітеді. Көрсетілген нормативтік құқықтық актілердің тізбесі Қазақстан Республикасы Сыртқы істер министрлігі туралы ережеде айқындалады.

 Қазақстан Республикасының шет елдердегi мекемелерi:

 Қазақстан Республикасының шегінен тыс жерде тұрақты тұратын адамдардан Қазақстан Республикасының азаматтығы мәселелері бойынша өтініштер қабылдайды және қажетті құжаттармен бірге оларды Қазақстан Республикасы Сыртқы істер министрлігі арқылы Қазақстан Республикасы Президентінің қарауына жібереді;

 Қазақстан Республикасынан тыс жерде тұратын адамдардың Қазақстан Республикасының азаматтығын жоғалтуын тіркейді;

 Қазақстан Республикасының шегінен тыс жерде тұратын адамдардың Қазақстан Республикасының азаматы болуын айқындайды.».

 2. «Шетелдiктердiң құқықтық жағдайы туралы» 1995 жылғы 19 маусымдағы Қазақстан Республикасының Заңына:

 1) 3-бап мынадай редакцияда жазылсын:

 «3-бап. Осы Заңның мақсаттары, міндеттері және қағидаттары

 1. Осы Заңның мақсаты шетелдіктердің құқықтары мен заңды мүдделерін қорғау болып табылады.

 2. Осы Заңның міндеті Қазақстан Республикасындағы шетелдіктердің құқықтық мәртебесін айқындау болып табылады.

 3. Осы Заңның қағидаттары:

 1) Қазақстан Республикасындағы шетелдіктер Конституцияда белгіленген және Қазақстан Республикасының заңдары мен Қазақстан Республикасы ратификациялаған халықаралық шарттарға сәйкес барлық құқық пен бостандықтарға ие, сондай-ақ оларға барлық міндеттер жүктеледі;

 2) Қазақстан Республикасындағы шетелдіктер тегіне, әлеуметтік және мүліктік жағдайына, қай нәсілге және ұлтқа жататындығына, жынысына, біліміне, тіліне, дінге көзқарасына, кәсібінің түрі мен сипатына қарамастан заң алдында тең болады;

 3) шетелдіктердің өздерінің құқықтары мен бостандықтарын пайдалануы Қазақстан Республикасының мүдделеріне, оның азаматтарының және басқа да адамдардың құқықтары мен заңды мүдделеріне нұқсан келтірмеуге тиіс және мұны олардың Қазақстан Республикасының заңнамасында белгіленген міндеттерін орындауынан бөліп алуға болмайды.»;

 3) 23-бап мынадай редакцияда жазылсын:

 «23-бап. Қазақстан Республикасынан кету

 Егер тиiстi елмен жасалған келiсiмде өзгеше тәртiп белгiленбесе немесе Қазақстан Республикасының Үкіметі өзгеше тәртiп белгiлемесе, шетелдiктер қолданыстағы шетелдiк паспорттар немесе Қазақстан Республикасының бұған уәкiлдiк алған мемлекеттiк органдары берген кету визалары болған кезде сол паспорттарды алмастыратын құжаттар бойынша Қазақстан Республикасынан кетедi.

 Шетелдікке Қазақстан Республикасынан кетуге:

1. егер оны қылмыстық жауаптылыққа тарту үшін негіздер болса – іс бойынша іс жүргізу аяқталғанға дейін;
2. егер ол қылмыстық құқық бұзушылық жасағаны үшін сотталған болса, оған пробациялық бақылау белгіленсе немесе жазаны орындауды кейінге қалдыру қолданылса – жаза өтелгенге немесе жазадан босатылғанға дейін, пробациялық бақылау мерзімі өткенге дейін, сот шешімі негізінде оны шығарып жіберу жағдайларын қоспағанда, жазаны орындауды кейінге қалдыру мерзімі өткенге дейін;

 3) егер ол өзіне сот жүктеген міндеттемелерді орындаудан жалтарса - міндеттемелерді орындағанға дейін рұқсат етілмейді;

 Шетелдіктің Қазақстан Республикасынан кетуі ол Қазақстан Республикасы азаматтарының, басқа да жеке және заңды тұлғалардың елеулі мүдделерімен байланысты мүліктік міндеттемелерді орындағанға дейін кейінге қалдырылуы мүмкін.»;

 3) 28-бап мынадай редакцияда жазылсын:

 «28-бап. Қазақстан Республикасының шегінен тыс жерге шығарып жіберу

 Шетелдік:

 1) егер оның әрекеттері мемлекеттік қауіпсіздікті қамтамасыз ету немесе қоғамдық тәртіпті қорғау мүдделеріне қайшы келсе;

 2) егер бұл халықтың денсаулығы мен имандылығын сақтау, Қазақстан Республикасы азаматтарының және басқа да адамдардың құқықтары мен заңды мүдделерін қорғау үшін қажет болса;

 3) егер ол Қазақстан Республикасының заңнамасын бұзса;

 4) егер Қазақстан Республикасының азаматымен неке қию оны Қазақстан Республикасында тұрақты тұруға қалдыру үшін негіз болып табылса, неке заңнамалық актілерде белгіленген тәртіппен жарамсыз деп танылған жағдайда Қазақстан Республикасының шегiнен тыс жерге шығарып жіберілуі мүмкiн.

 Шығарып жіберу туралы шешімді сот қабылдайды. Шетелдік осы шешімде көрсетілген мерзімде Қазақстан Республикасынан кетуге міндетті. Мұндай жағдайда Қазақстан Республикасынан шығарып жіберу туралы сот шешімін орындау шығарып жіберілетін адамның бақыланатын өз бетінше кетуі немесе адамды Қазақстан Республикасынан мәжбүрлеп шығарып жіберу арқылы жүргізіледі. Егер өзіне қатысты шығарып жіберу туралы шешім қабылданған адам шешімде көрсетілген мерзімде Қазақстан Республикасының аумағынан кетпесе, соттың санкциясымен жүріп-тұру еркіндігі алдын ала шектелуге және ол мәжбүрлеу тәртібімен шығарып жіберілуге тиіс. Мұндай адамның жүріп-тұру еркіндігін алдын ала шектеу бұл ретте оны Қазақстан Республикасының шегінен тыс жерге шығарып жіберуді ұйымдастыру үшін қажетті, бірақ отыз тәуліктен аспайтын мерзімге жол беріледі. Мұндай адамды ұстау Қазақстан Республикасының Үкіметі айқындайтын тәртіппен ішкі істер органдарының арнаулы мекемесінде жүргізіледі.

 Мәжбүрлеу тәртібімен шығарып жіберу туралы сот шешімін орындауды жүзеге асыратын ішкі істер органдары Қазақстан Республикасының Мемлекеттік шекарасы арқылы өткізу пункттерінде шетелдікті немесе азаматтығы жоқ адамды аумағына көрсетілген адам шығарып жiберiлетiн шет мемлекет билігінің өкiлiне ресми түрде беру үшін шығарып жіберілетін шетелдікті немесе азаматтығы жоқ адамды Қазақстан Республикасы Ұлттық қауіпсіздік комитетінің Шекара қызметiне береді.

 Қазақстан Республикасының шегінен шығарып жіберілетін адам Қазақстан Республикасының шегінен бақылау жасала отырып, өз бетінше кеткенге немесе мәжбүрлеу тәртібімен шығарып жібергенге дейін дактилоскопиялық тіркеуден өтуге міндетті.».

3. «Есірткі, психотроптық заттар, сол тектестер мен прекурсорлар және олардың заңсыз айналымы мен теріс пайдаланылуына қарсы іс-қимыл шаралары туралы» 1998 жылғы 10 шілдедегі Қазақстан Республикасының Заңына:

1) кіріспе мынадай редакцияда жазылсын:

«Осы Заң есiрткi, психотроптық заттар, сол тектестер мен прекурсорлар айналымы саласындағы мемлекеттiк саясаттың құқықтық негiздерiн реттейдi және олардың заңсыз айналымына қарсы iс-қимыл шараларын белгiлейдi.»;

2) 4-бап мынадай редакцияда жазылсын:

«4-бап. Осы Заңның мақсаттары және есiрткi, психотроптық заттар, сол тектестер, прекурсорлар айналымын мемлекеттiк реттеудiң және олардың заңсыз айналымы мен терiс пайдаланылуына қарсы iс-қимыл шараларының міндеттері және негізгі қағидаттары

1. Осы Заңның мақсаттары азаматтардың денсаулығын, есірткі, психотроптық заттардың, сол тектестер, прекурсорлардың айналымы саласындағы қоғамдық және мемлекеттік қауіпсіздікті қорғау және олардың заңсыз айналымы мен теріс пайдаланылуына қарсы іс-қимыл шараларын белгілеу болып табылады.

2. Осы Заңның мақсатына қол жеткізу мынадай міндеттерді шешу арқылы іске асырылады:

1) есiрткi, психотроптық заттар, сол тектестер мен прекурсорлар айналымы саласындағы қызметті мемлекеттiк бақылау;

2) есiрткi, психотроптық заттар, сол тектестер мен прекурсорлар айналымын және олардың заңсыз айналымы мен терiс пайдаланылуына қарсы iс-қимылды мемлекеттiк реттеу;

3) есiрткi, психотроптық заттар мен прекурсорлардың айналымы саласындағы қызметтi лицензиялау;

4) мемлекеттiк және өзге де органдардың қызметiн ведомствоаралық және ведомствоiшiлiк үйлестiру;

5) есiрткi, психотроптық заттардың, сол тектестердің, прекурсорлардың заңсыз айналымының және олардың теріс пайдаланылуының жолын кесуге бағытталған жұмысты ұйымдастыру мен жүргiзу мiндеттерiн кешендi түрде шешу;

6) есірткі, психотроптық заттарды, сол тектестерді медициналық емес мақсатта тұтыну және сонымен байланысты құқық бұзушылықтар профилактикасын қамтамасыз ету;

7) есірткі, психотроптық заттарды, сол тектестерді медициналық емес мақсатта тұтыну және сонымен байланысты құқық бұзушылықтар профилактикасы үшін әлеуметтiк базаны, оның iшiнде қоғамдық, дiни, халықаралық және басқа ұйымдар мен азаматтарды ерiктi негiзде тарту арқылы кеңейту;

8) есiрткi, психотроптық заттар, сол тектестер мен прекурсорлар айналымын бақылау, олардың заңсыз айналымы мен теріс пайдаланылуына қарсы iс-қимыл шаралары саласындағы халықаралық ынтымақтастықты нығайту.

3. Есірткі, психотроптық заттар, прекурсорлар айналымы саласындағы мемлекеттік саясат және олардың заңсыз айналымына қарсы іс-қимыл:

1) адамның және азаматтың құқықтары мен бостандықтарын қорғауды, өмір мен денсаулықты қорғаудың басымдығын қамтамасыз ету;

2) заңдылықты сақтау;

3) Қазақстан Республикасының есірткі, психотроптық заттар, сол тектестер, прекурсорлар және олардың заңсыз айналымы мен теріс пайдалануға қарсы іс-қимыл шаралары туралы заңнамасын бұзғаны үшін жазаның бұлтартпастығы;

4) есірткі, психотроптық заттардың, сол тектестер мен прекурсорлардың айналымы саласында насихатқа тыйым салу және жарнаманы шектеу қағидаттарында жүзеге асырылады.»;

3) 5-баптың 3-тармағында:

6) тармақша мынадай редакцияда жазылсын:

«6) осы Заңда белгіленген құзырет пен функцияларға сәйкес есірткі, психотроптық заттар, прекурсорлар айналымы саласындағы нормативтік құқықтық актілерді әзірлейді және бекітеді;»;

19) және 22) тармақшалар алып тасталсын.

4. «Жекелеген қару түрлерінің айналымына мемлекеттік бақылау жасау туралы» 1998 жылғы 30 желтоқсандағы Қазақстан Республикасының Заңына:

1) мынадай мазмұндағы 2-1-баппен толықтырылсын:

«2-1-бап. Осы Заңның мақсаттары, міндеттері және қағидаттары

Осы Заңның мақсаты Қазақстан Республикасының аумағында азаматтық, қызметтік, жауынгерлік қол атыс қаруы мен суық қарудың айналымына мемлекеттік бақылауды белгілеу, азаматтардың өмірі мен денсаулығын, меншікті қорғау, қоғамдық қауіпсіздігін қамтамасыз ету, қоршаған орта объектілерін, ресурстарды күзету, қылмысқа және қарудың заңсыз таратылуына қарсы күресте халықаралық ынтымақтастықты дамыту болып табылады.

Осы Заңның міндеті Қазақстан Республикасының аумағында қару айналымын мемлекеттік бақылауды ұйымдастыру және жүзеге асыру болып табылады.

Жекелеген қару түрлерінің айналымын мемлекеттік бақылау заңдылық және азаматтардың құқықтары мен бостандықтарының кепілдігін қамтамасыз ету қағидаттарына сәйкес жүзеге асырылады.»;

2) 29-бап мынадай редакцияда жазылсын:

«29-бап. Ішкі істер органдарының азаматтық және қызметтік қару айналымы саласындағы құзыреті

1. Қару айналымын бақылау саласындағы уәкілетті орган:

1) азаматтық және қызметтік қару айналымын мемлекеттік бақылауды ұйымдастырады және жүзеге асырады;

2) мыналарға:

азаматтық және қызметтік қару мен оның патрондарын әзірлеу, өндіру, жөндеу, сату, коллекциялау, экспонаттау құқығына;

азаматтық пиротехникалық заттарды және олар қолданылып жасалған бұйымдарды әзірлеу, өндіру, сату, пайдалану құқығына лицензиялар береді;

3) азаматтық және қызметтiк қару мен оның патрондарын Қазақстан Республикасының аумағына әкелуге, Қазақстан Республикасының аумағынан әкетуге, сондай-ақ Қазақстан Республикасының аумағы арқылы транзиттеуге қорытындылар бередi;

4) осы Заңда белгіленген құзырет пен функцияларға сәйкес азаматтық және қызметтік қару мен оның патрондарының айналымы саласындағы нормативтік құқықтық актілерді әзірлейді және бекітеді;

5) мыналарды:

азаматтық және қызметтiк қару мен оның патрондарының кадастрын;

криминалистикалық талаптар мен азаматтық және қызметтiк қару мен оның патрондарын, сондай-ақ конструкциясы жағынан қаруға ұқсас бұйымдарды сынау әдiстерiн;

азаматтық және қызметтiк қару мен оның патрондарының айналымы саласындағы техникалық регламенттердi;

азаматтық және қызметтiк қару мен оның патрондарының айналымы қағидаларын;

азаматтық және қызметтiк қаруды қауіпсіз ұстау қағидаларын;

азаматтық және қызметтiк қарудың иелері мен пайдаланушыларын даярлау және қайта даярлау бағдарламаларын;

азаматтық және қызметтiк қарудың иелері мен пайдаланушыларын даярлауды және қайта даярлауды жүзеге асыратын ұйымдар үшін өлшемшарттарды;

 заңсыз сақталатын атыс қаруын, оқ-дәрілерді және жарылғыш заттарды азаматтардың ерікті түрде өтеулі тапсыру қағидаларын әзiрлейдi және бекiтедi;

6) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

2. Азаматтық және қызметтік қару айналымын бақылауды жүзеге асыратын аумақтық және көліктегі ішкі істер органдарының өкілеттігі осы Заңда және Қазақстан Республикасының қару айналымын регламенттейтін өзге де нормативтік құқықтық актілерінде айқындалады.».

 5. «Адамдарды қоғамнан уақытша оқшаулауды қамтамасыз ететін арнаулы мекемелерде, арнаулы үй-жайларда ұстау тәртібі мен шарттары туралы» 1999 жылғы 30 наурыздағы Қазақстан Республикасының Заңына:

1) мынадай мазмұндағы 1-баппен толықтырылсын:

«1-бап. Осы Заңның мақсаттары, міндеттері мен қағидаттары

Осы Заңның мақсаты адамның және азаматтың құқықтары мен бостандықтарын қорғауды, адамдарды қоғамнан уақытша оқшаулауды қамтамасыз ететін арнаулы мекемелер мен арнаулы үй-жайларда ұстаудың заңдылығын қамтамасыз ету болып табылады.

Адамдарды арнаулы мекемелерде және арнаулы үй-жайларда ұстау қылмыстық жазаларды, қылмыстық-процестік мәжбүрлеу шараларын, әкімшілік жазаны орындау, әкімшілік құқық бұзушылық туралы іс бойынша іс жүргізуді қамтамасыз ету және азаматтардың, қоғам мен мемлекеттің құқықтары мен заңды мүдделерін қорғау мақсатында жүзеге асырылады.

Осы Заңның міндеттері адамдарды арнаулы мекемелерде және арнаулы үй-жайларда ұстау тәртібі мен шарттарын айқындау, олардың құқықтары мен заңды мүдделерінің сақталуын қамтамасыз ету болып табылады.

Арнаулы мекемелерде және арнаулы үй-жайларда ұстау заңдылық, кінәсіздік презумпциясы, азаматтардың заң алдындағы теңдігі, ізгілік, жеке бастың абыройы мен қадір-қасиетін құрметтеу қағидаттарына, халықаралық құқық нормаларына сәйкес жүзеге асырылады және арнаулы мекемелерде ұсталатын күдіктілер мен қылмыс жасады деп айыпталушыларға тән азабын немесе рухани азап шектіру мақсатындағы әрекеттермен ұштаспауға тиіс.»;

2) 2-баптың 8) және 10) тармақшалары мынадай редакцияда жазылсын:

«8) қабылдау-бөлу орны – ішкі істер органдарының белгілі бір тұрғылықты жері және (немесе) жеке басын куәландыратын құжаттары жоқ адамдарды, олардың әрекеттерінде қылмыстық және әкімшілік құқықтық бұзушылықтар белгілері болмаған және олардың жеке басын өзге тәсілдермен анықтау мүмкін болмаған кезде, сондай-ақ осы Заңның 46-6-бабының 5-тармағында көзделген жағдайларда әкімшілік қамаққа алынған адамдарды қабылдауға және ұстауға арналған арнаулы мекемесі;»;

«10) күзетпен ұстау – бұл адамдарды соттың санкциясымен уақытша ұстау изоляторында, тергеу изоляторында немесе гауптвахтада Қазақстан Республикасының заңдарында белгіленген уақытша оқшаулау;»;

3) 3 және 4-баптар алып тасталсын;

4) 5-баптың 3) тармақшасы мынадай редакцияда жазылсын:

«3) әкімшілік қамаққа алынған адамдарды уақытша ұстау изоляторларына, арнаулы қабылдау орындарына және қабылдау-бөлу орындарына орналастыру судьяның қамаққа алу туралы қаулысының негізінде жүзеге асырылады;»;

5) 7-бап алып тасталсын;

6) 8-бап мынадай редакцияда жазылсын:

«8-бап. Арнаулы мекемелердің және арнаулы үй-жайлардың құқықтық мәртебесі

1. Тергеу изоляторлары заңды тұлға құқықтарына ие болады.

Олар Қазақстан Республикасы Үкіметінің шешімімен құрылады, қайта ұйымдастырылады және таратылады.

2. Уақытша ұстау изоляторлары олардың ведомстволық тиістілігіне қарай Қазақстан Республикасының Ішкі істер министрі мен Ұлттық қауіпсіздік комитеті төрағасының шешімімен құрылады, қайта ұйымдастырылады және таратылады.

3. Қабылдау-бөлу және арнаулы қабылдау орындары Қазақстан Республикасы Ішкі істер министрінің шешімімен құрылады, қайта ұйымдастырылады және таратылады.

Төтенше жағдай енгізілген кезде санитариялық талаптарға сай келетін және орынды өз еркімен қалдыру мүмкіндігін болдырмайтын, белгілі бір тұрғылықты жері және (немесе) жеке басын куәландыратын құжаттары жоқ немесе әкімшілік жауаптылыққа тартылған адамдарды ұстау үшін бейімделген өзге де үй-жайлар жергілікті жер комендантының шешімімен қабылдау-бөлу және арнайы қабылдау орындары ретінде пайдаланылуы мүмкін.

4. Арнаулы үй-жайлар Қазақстан Республикасы Ішкі істер министрінің шешімімен полиция органдарының кезекші бөлімдерінің жанынан құрылады.

5. Арнаулы мекемелер мен арнаулы үй-жайларды қаржыландыру бюджет қаражаты есебінен жүзеге асырылады.»;

7) 9, 9-1 және 9-2-баптар алып тасталсын;

8) 20-баптың 2-тармағы мынадай редакцияда жазылсын:

«2. Қазақстан Республикасының Президентіне, Қазақстан Республикасының Үкіметіне, Қазақстан Республикасындағы Адам құқықтары жөніндегі уәкілге және оның өкілдеріне, Адам құқықтары жөніндегі ұлттық орталыққа, прокурорға, сотқа, сондай-ақ қарамағында арнаулы мекемелер мен үй-жайлар, гауптвахталар бар орталық мемлекеттік органдарға (олардың ведомстволары мен органдарына) жолданған ұсыныстар, арыздар мен шағымдар цензураға жатпайды және мөрленген түрде адресатқа дереу жіберіледі.»;

9) 46-4-баптың 4-тармағы мынадай редакцияда жазылсын:

«4. Қабылдау-бөлу орнында ұсталушы адамдарға «Құқық қорғау қызметі туралы» Қазақстан Республикасының Заңына сәйкес дене күші және арнаулы құралдар қолданылуы мүмкін.»;

10) 3-2-тарау мынадай редакцияда жазылсын:

«3-2-тарау. Әкімшілік қамаққа алынған адамдарды, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдарды арнаулы қабылдау орындарында, қабылдау-бөлу орындарында, уақытша ұстау изоляторларында, гаупвахталарда ұстау

46-6-бап. Арнаулы қабылдау орындарына, қабылдау-бөлу орындарына, уақытша ұстау изоляторларына жеткізілген әкімшілік қамаққа алынған адамдарды, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдарды қабылдау және тіркеу

1. Әкімшілік қамаққа алынған адамдар, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар арнаулы қабылдау орнына, қабылдау-бөлу орнына, уақытша ұстау изоляторына түскен кезде:

1) судьяның өзі қол қойған және соттың мөрімен бекемделген не электрондық цифрлық қолтаңба қолданылған қамаққа алу туралы қаулысының;

2) ішкі істер органының жүріп-тұру еркіндігін алдын ала шектеу туралы сот санкциялаған қаулысының;

3) арнаулы қабылдау орнында, қабылдау-бөлу орнында, уақытша ұстау изоляторында сақтауға тыйым салынған, алып қойылған заттарымен жеке жете тексеру хаттамасының;

4) әкімшілік қамаққа алынған адамның, мәжбүрлеу тәртібімен шығарып жіберілуге жататын шетелдік пен азаматтығы жоқ адамның жеке басын куәландыратын құжаттарының болуы тексеріледі.

2. Арнаулы қабылдау орнына, қабылдау-бөлу орнына, уақытша ұстау изоляторына жеткізілген адамдарды тіркеу, жеке жете тексеруді, медициналық куәландыруды, дактилоскопиялауды, фотоға түсіруді жүргізу, шет мемлекеттердің дипломатиялық өкілдіктерінің немесе консулдық мекемелерінің ресми өкілдерінің өздері өкілдік ететін мемлекеттің азаматы болып табылатын шетелдікке келу тәртібі, сондай-ақ алып қойылуға жататын заттар тізбесі Қазақстан Республикасының Ішкі істер министрлігі бекітетін Арнаулы қабылдау орнындағы ішкі тәртіптеме қағидаларында айқындалады.

3. Арнаулы қабылдау орнының, қабылдау-бөлу орнының, уақытша ұстау изоляторының әкімшілігі әкімшілік қамаққа алынған адамдардың арнаулы қабылдау орнына, қабылдау-бөлу орнына, уақытша ұстау изоляторына орналастырылғаны немесе олардың тиісті медициналық ұйымдарға жіберілгені туралы бір тәулік ішінде олардың жақын туыстарына – тұрғылықты жері бойынша, ал шетелдікті орналастырған жағдайда Қазақстан Республикасының Сыртқы істер министрлігі арқылы шет мемлекеттің елшілігіне, консулдығына немесе өзге өкілдігіне де хабарлайды.

4. Әкімшілік қамаққа алынған адамдардың, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдардың сотқа, прокуратура органдарына немесе басқа да мемлекеттік органдарға жолданған өтініштері қаралмайды және олар берілген уақыттан бастап жиырма төрт сағат ішінде мекенжайы бойынша жіберіледі.

5. Арнаулы қабылдау орны болмаған немесе онда орындар болмаған не арнаулы қабылдау орнының шалғайлығынан немесе тиісті қатынас жолдарының болмауынан оған жеткізу мүмкін болмаған жағдайларда әкімшілік қамаққа алынған адамдарды қабылдау-бөлу орнында немесе уақытша ұстау изоляторында ұстауға жол беріледі.

Уақытша ұстау изоляторында әкімшілік қамаққа алынған адамдар және қылмыстық құқық бұзушылықтар жасады деген күдік бойынша ұсталған адамдар бөлек ұсталады.

Қабылдау-бөлу орнында әкімшілік қамаққа алынған адамдар және белгілі бір тұрғылықты жері және (немесе) жеке басын куәландыратын құжаттары жоқ адамдар бөлек ұсталады.

46-7-бап. Әкімшілік қамаққа алынған адамдарды, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдарды ұстау режимі

1. Әкімшілік қамаққа алынған адамдар, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар есіктерінде берік тиектері және қарау тесіктері болуға тиісті камераларда ұсталады, терезелер металл торлармен жабдықталады. Әр камерада арнаулы қабылдау орнындағы, қабылдау-бөлу орнындағы, уақытша ұстау изоляторындағы Ішкі тәртіп қағидалары ілінеді.

2. Арнаулы қабылдау орындарында, қабылдау-бөлу орындарында, уақытша ұстау изоляторларында тәулік бойы кезекшілікті қамтамасыз ететін және онда ұсталушы адамдардың мекеменің шегінен тыс жерлерге өз бетінше кету мүмкіндігін болғызбайтын режим белгіленеді.

Әкімшілік қамаққа алынған адамдарға мәжбірлеу тәртібімен шығарып жіберілуге жататын шетелдіктер мен азаматтығы жоқ адамдарға «Құқық қорғау қызметі туралы» Қазақстан Республикасының Заңына сәйкес дене күші және арнайы құралдар қолданылуы мүмкін.

3. Арнаулы қабылдау орындарында, қабылдау-бөлу орындарында, уақытша ұстау изоляторларында ұсталатын әкімшілік қамаққа алынған адамдар, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар тамақпен күзетпен ұсталатындар және уақытша ұстау изоляторында отырғандар үшін белгіленген нормалар бойынша қамтамасыз етіледі. Тамақ өнімдерін күн сайын ведомость бойынша кезекші береді.

4. Арнаулы қабылдау орындарына, қабылдау-бөлу орындарына, уақытша ұстау изоляторларына орналастырылған ерлер әйелдерден бөлек орналастырылады.

5. Туберкулездің жұқпалы түрімен, венерологиялық және басқа да инфекциялық аурулармен ауыратындар әкімшілік қамаққа алынған басқа адамдардан, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдардан оқшауландырылады.

6. Әкімшілік қамаққа алынған әскери қызметшілер гауптвахталарда ұсталады.

Әскери қызметшілердің гаупвахтада әкімшілік қамақты өтеу тәртібін Қазақстан Республикасының Қорғаныс министрлігі, Ішкі істер министрлігі, Ұлттық қауіпсіздік комитеті айқындайды.

46-8-бап. Арнаулы қабылдау орындарында, қабылдау-бөлу орындарында, уақытша ұстау изоляторларында, гаупвахталарда ұсталатын әкімшілік қамаққа алынған адамдардың, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдардың құқықтары мен міндеттері

1. Арнаулы қабылдау орындарында, қабылдау-бөлу орындарында, уақытша ұстау изоляторларында ұсталатын әкімшілік қамаққа алынған адамдардың, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдардың:

1) өздерінің құқықтары мен міндеттері, арнаулы қабылдау орнында, қабылдау-бөлу орнында, уақытша ұстау изоляторында ұстау режимі, ұсыныстар, арыздар мен шағымдар беру тәртібі туралы ақпарат алуға;

2) арнаулы қабылдау орнында, қабылдау-бөлу орнында, уақытша ұстау изоляторында болу кезеңінде жеке басының қауіпсіздігіне;

3) арнаулы қабылдау орнындағы Ішкі тәртіп қағидаларында бекітілетін нормалар бойынша материалдық-тұрмыстық және медициналық-санитариялық көрсетілетін қызметтер алуға;

4) хаттар, сауқаттар, бандерольдер мен сәлемдемелер алуға;

5) түнгі уақытта сегіз сағат ұйықтауға;

6) күніне кемінде екі сағат күн сайын серуендеуге;

7) арнаулы қабылдау орнында, қабылдау-бөлу орнында, уақытша ұстау изоляторында Ішкі тәртіп қағидаларын және басқа да адамдардың құқықтарын сақтаған жағдайда – діни жораларды орындауға;

8) арнаулы қабылдау орнының, қабылдау-бөлу орнының, уақытша ұстау изоляторының әкімшілігіне, прокуратура органдарына, сотқа өздерінің құқықтары мен заңды мүдделерінің бұзылуы мәселелері бойынша өтініш жасауға құқығы бар.

2. Арнаулы қабылдау орындарына, қабылдау-бөлу орындарына, уақытша ұстау изоляторларына орналастырылған әкімшілік қамаққа алынған адамдар, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар арнаулы қабылдау орнындағы, қабылдау-бөлу орнындағы, уақытша ұстау изоляторындағы Ішкі тәртіп қағидаларын орындауға міндетті.

3. Әкімшілік қамаққа алынған, гауптвахталарда ұсталатын әскери қызметшілерге әскери қызметшілердің гауптвахтада әкімшілік қамақты өтеу тәртібіне сәйкес осы баптың 1 және 2-тармақтарының ережелері қолданылады.

46-9-бап. Әкімшілік қамаққа алынған адамдарды, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдарды арнаулы қабылдау орнынан, қабылдау-бөлу орнынан, уақытша ұстау изоляторынан, гаупвахтадан босату

1. Әкімшілік қамаққа алынған адамдар арнаулы қабылдау орнынан, қабылдау-бөлу орнынан, уақытша ұстау изоляторынан, гаупвахтадан судьяның қаулысымен белгіленген әкімшілік қамаққа алу мерзімін өтегеннен кейін босатылады.

2. Мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар шығарып жіберу туралы сот үкімін, шешімін, қаулысын орындау үшін не жүріп-тұру бостандығын алдын ала шектеу мерзімі өткеннен кейін арнаулы қабылдау орнынан босатылады.

3. Босатылған адамдарға сақталуы заңсыз болып табылатын заттардан басқа, олардан сақтауға алып қойылған құжаттары, ақшасы мен заттары қолхат алына отырып қайтарылады.

4. Әкімшілік қамаққа алынған адамдар, мәжбүрлеу тәртібімен шығарып жіберілуге жататын шетелдіктер мен азаматтығы жоқ адамдар атыс қаруын немесе суық қаруды, жарылғыш, қатты әсер ететін немесе улы заттарды және есірткі заттарын заңсыз сақтаған кезде шешім Қазақстан Республикасының заңнамасына сәйкес қабылданады.

5. Босатылған адамға оның арнаулы қабылдау орнында, қабылдау-бөлу орнында, уақытша ұстау изоляторында, гаупвахтада болғаны туралы анықтама беріледі.».

6. «Қылмыстық процеске қатысушы адамдарды мемлекеттік қорғау туралы» 2000 жылғы 5 шілдедегі Қазақстан Республикасының Заңына:

1) мынадай мазмұндағы 1-3-баппен толықтырылсын:

 «1-3-бап. Осы Заңның мақсаттары мен міндеттері

1. Осы Заңның мақсаты мемлекеттік қорғауға жататын адамдарды қамтитын мемлекеттік қорғау шараларын іске асыру болып табылады.

2. Осы Заңның міндеттері:

1) мемлекеттің өз азаматтарының қылмыстық сот ісін жүргізуге қатысуына байланысты олардың қауіпсіздігін қамтамасыз ету жөніндегі міндеттемелерін орындауы;

2) қорғалатын адамдардың қауіпсіздігін қамтамасыз ету саласында мемлекеттік билік органдары жүйесінің жұмыс істеу тиімділігін қамтамасыз ету;

3) қорғалатын адамдарға қатысты қолданылатын қауіпсіздік шараларын айқындау.».

7. «Күзет қызметі туралы» 2000 жылғы 19 қазандағы Қазақстан Республикасының Заңына:

 1) 3-бап мынадай редакцияда жазылсын:

 «3-бап. Осы Заңның мақсаты және күзет қызметінің міндеттері

 1. Осы Заңның мақсаты Қазақстан Республикасының аумағындағы күзет қызметінің құқықтық негіздерін, күзет қызметін жүзеге асыратын субъектілердің мәртебесі мен өкілеттіктерін айқындау болып табылады.

 2. Күзет қызметінің негізгі міндеттері:

 1) жеке адамдардың өмірі мен денсаулығын қылмыстық және өзге де құқыққа қарсы қолсұғушылықтардан қорғау;

 2) жеке және заңды тұлғалардың мүлкін құқыққа қарсы қолсұғушылықтардан қорғау болып табылады.»;

 2) 10-1-баптың 1-1-тармағының 4) тармақшасының екінші бөлігі алып тасталсын;

 3) 16-баптың 4-тармағы мынадай редакцияда жазылсын:

 «4. Күзет қызметін көрсету туралы шартта көрсетілетін күзет қызметтерінің түрлері, сондай-ақ орындаушының күзет қызметін көрсетуге арналған лицензиясының нөмірі мен берілген күні туралы мәліметтер болуға тиіс.».

 8. «Төтенше жағдай туралы» 2003 жылғы 8 ақпандағы Қазақстан Республикасының Заңына:

 1) 3-бап мынадай редакцияда жазылсын:

 «3-бап. Осы Заңның мақсаты, міндеттері мен қағидаттары

 1. Осы Заңның мақсаты төтенше жағдай енгізуге негіз болған мән-жайларды жою болып табылады.

 2. Осы Заңның міндеттері төтенше жағдай енгізу аймағында қызметтің барлық салаларының жұмыс істеуін қалпына келтіру болып табылады.

 3. Осы Заңның қағидаттары мыналарға негізделеді:

 1) азаматтардың қауіпсіздігін қамтамасыз ету, олардың құқықтары мен бостандықтарын, төтенше жағдайдың туындауы салдарынан қауіп төнген адамдардың өмірі мен денсаулығын, құқықтары мен заңды мүдделерін қорғау, Қазақстан Республикасының конституциялық құрылысы мен егемендігінің негіздерін сақтау;

 2) заңдылықты сақтау.».

 9. «Сәйкестендіру нөмірлерінің ұлттық тізілімдері туралы» 2007 жылғы 12 қаңтардағы Қазақстан Республикасының Заңына:

 1) 6-баптың 2) және 3) тармақшалары алып тасталсын;

 2) 8-баптың 1-тармағы алып тасталсын.

10. «Халықтың көші-қоны туралы» 2011 жылғы 22 шілдедегі Қазақстан Республикасының Заңына:

 1) 4-бап мынадай редакцияда жазылсын:

 «4-бап. Халықтың көші-қоны саласындағы мемлекеттік саясаттың негізгі мақсаттары, қағидаттары мен міндеттері

 1. Осы Заңның мақсаты:

 1) мигранттардың Қазақстан Республикасындағы жағдайын реттеу, сондай-ақ олардың құқықтары мен заңды мүдделерін қорғау;

 2) көші-қон процестерін реттеу және заңсыз көші-қонға қарсы күресу;

 3) мигранттардың қазақстандық қоғамға интеграциялануы үшін жағдайлар жасау;

 4) мигранттардың еңбек құқықтарын қорғау және еңбекті пайдалануға қарсы күресу болып табылады.

 2. Халықтың көші қоны саласындағы мемлекеттік саясат мынадай негізгі қағидаттарға:

 1) Қазақстан Республикасының Конституциясына, заңдарға және халықаралық шарттарға сәйкес мигранттардың құқықтары мен бостандықтарын тану және оларға кепілдік беруге;

 2) ұлттық мүдделерді қорғау және ұлттық қауіпсіздікті қамтамасыз етуге;

 3) жеке адамға, қоғамның және мемлекеттің мүдделерін ұштастыруға;

 4) пайдаланылатын ақпараттың жаңартылуы және қайталануы негізінде көші-қон процестерін реттеудің ашықтығына;

 5) иммиграцияның әрқилы түрлерін реттеуге мемлекеттің сараланған тәсіліне негізделеді.

 3. Халықтың көші-қоны саласындағы мемлекеттік саясаттың негізгі міндеттері:

 1) мигранттардың құқықтары мен бостандықтарын қорғау;

 2) өңірлердің демографиялық және әлеуметтік-экономикалық даму мүдделерін ескере отырып, қандастарды ұтымды қоныстандыруды ұйымдастыру;

 3) Қазақстан Республикасында еңбек қызметін жүзеге асыру үшін жоғары білікті шетелдік жұмыс күшін тарту;

 4) шетелдік жұмыс күшін тартуды квоталау арқылы ішкі еңбек нарығын қорғау;

 5) Қазақстанның халықаралық еңбек нарығына интеграциялануын қамтамасыз ету;

 6) халықтың жаппай көші-қонына алып келуі мүмкін жанжалдардың алдын алу және оларды болғызбау мақсатында Қазақстан Республикасының басқа мемлекеттермен ынтымақтастығын дамыту;

 7) ішкі көші-қон ағындарын оңтайландыру, мигранттардың ел аумағы бойынша ұтымды қоныстандырылуын қамтамасыз ету;

 8) шетелде тұратын бұрынғы отандастармен және этникалық қазақтармен, оның ішінде мәдени ынтымақтастық және ақпараттық қамтамасыз ету саласындағы өзара қарым-қатынастарды қолдау және дамыту;

 9) этникалық қазақтардың тарихи отанына қоныс аударуына жәрдемдесу;

 10) көші-қон процестерін реттеу, заңсыз имиграцияның алдын алу және жолын кесу саласындағы халықаралық ынтымақтастық болып табылады.»;

 2) 9-бапта:

 2) тармақша мынадай редакцияда жазылсын:

 «2) осы Заңда белгіленген құзыреттерге сәйкес көші-қон саласындағы нормативтік құқықтық актілерді әзірлейді және бекітеді;»;

 3) және 5-2) тармақшалар алып тасталсын;

 3) 28-бап мынадай редакцияда жазылсын:

 «28-бап. Отбасын біріктіру мақсатында Қазақстан Республикасына келуге виза алудың тәртібі

 1. Отбасын біріктіру мақсатында Қазақстан Республикасына келуге виза беру сыртқы саяси қызмет саласында басшылықты жүзеге асыратын уәкілетті органдар және ішкі істер органдарының жүйесі белгілеген тәртіппен жүзеге асырылады.

 2. Отбасын біріктіру мақсатында Қазақстан Республикасында тұруға құқығы бар көшіп келушілерге уақытша тұруға арналған рұқсаттың берілуі (кәмелетке толуы, біріктіруді сұраған адамның қайтыс болуы, соның негізінде біріктіру жүргізілген некенің бұзылуы немесе күшінің жойылуы) солардың болуына байланысты болатын мән-жайлардың қолданылуы тоқтатылған жағдайларда, отбасының әрбір мүшесін айына республикалық бюджет туралы заңда тиісті қаржы жылына белгіленген ең төмен күнкөріс деңгейінен кем емес мөлшерде ұстауға бұл үшін қажетті қаржы қаражатының бар екендігі расталған жағдайда, ішкі істер органдары олардың өтініштері негізінде алты айға дейінгі кезеңге рұқсатты ұзартады.»;

 4) 41-бап мынадай редакцияда жазылсын:

 «41-бап. Маусымдық шетелдік жұмыскердердің келу және болу шарттары

 1. Маусымдық шетелдік жұмыскерлер Қазақстан Республикасы ратификациялаған халықаралық шарттарға сәйкес немесе жұмыс берушілерге жергілікті атқарушы органдар квота шегінде беретін шетелдік жұмыс күшін тартуға арналған рұқсаттар негізінде халықтың көші-қоны мәселелері жөніндегі уәкілетті орган айқындайтын шарттарда және тәртіппен квота шегінде экономиканың жекелеген салаларына жұмысқа тартылады.

 2. Маусымдық шетелдік жұмыскерлерді тартатын жұмыс берушілер оларға Қазақстан Республикасының тұрғын үй қатынастары туралы заңнамасына сәйкес санитариялық-эпидемиологиялық, техникалық және басқа да міндетті талаптарға сай келетін уақытша тұрғын үй беруге міндетті.

 3. Маусымдық шетелдік жұмыскерлерге келуге арналған визаларды шетелдік жұмыс күшін тартуға арналған рұқсаттың негізінде Қазақстан Республикасының шет елдердегі мекемелері береді.

 4. Қазақстан Республикасымен келудің және болудың визасыз тәртібі туралы келісімдер жасасқан мемлекеттерден келген маусымдық шетелдік жұмыскерлердің уақытша тұруына рұқсатты ішкі істер органдары береді.

 5. Маусымдық шетелдік жұмыскерлер:

 1) кәмелеттік жаста болуға;

 2) еңбек қызметіне кедергі келтіретін аурулардың жоқтығын растайтын медициналық анықтама ұсынуға;

 3) Қазақстан Республикасының заңдарында белгіленген ең төмен талаптарды сақтай отырып, тараптардың келісімінде айқындалған шарттарда медициналық-санитариялық алғашқы көмекті және шұғыл нысанда стационарлық жағдайларда мамандандырылған медициналық көмекті жабатын медициналық сақтандыруы болуға міндетті.»;

 5) 42-бап алып тасталсын.

 11. «Жеке басты куәландыратын құжаттар туралы» 2013 жылғы 29 қаңтардағы Қазақстан Республикасының Заңына:

 1) 2-бапта:

 тақырып «және оның қолданылу аясы» деген сөздермен толықтырылсын;

 мынадай мазмұндағы 4-тармақпен толықтырылсын:

 «4. Осы Заңның күші тұратын жеріне қарамастан, Қазақстан Республикасының барлық азаматтарына, Қазақстан Республикасында тұрақты тұратын немесе уақытша болатын шетелдіктер азаматтығы жоқ адамдарға қолданылады.»;

 2) 3-бап мынадай редакцияда жазылсын:

 «3-бап. Осы Заңның мақсаттары мен міндеттері

 1. Осы Заңның негізгі мақсаттары:

 1) жеке басты куәландыратын құжаттар саласындағы қатынастарды реттеу;

 2) тұратын жеріне қарамастан Қазақстан Республикасы азаматтарының, Қазақстан Республикасында тұрақты тұратын немесе уақытша болатын шетелдіктер мен азаматтығы жоқ адамдардың жеке басын сәйкестендіруді қамтамасыз ету;

 3) халықты құжаттандыру жүйесін жетілдіру болып табылады.

 2. Осы Заңның негізгі міндеттері:

 1) Қазақстан Республикасының халқын құжаттандыру саласындағы процестерді реттеу;

 2) халықты құжаттандыру саласында құжатталатын адамдардың құқықтарын, бостандықтары мен заңды мүдделерін қорғауды қамтамасыз ету;

 3) мемлекеттік органдардың халықты құжаттандыру саласындағы іс-шараларды жүзеге асыруы болып табылады.»;

 3) 19-бап мынадай редакцияда жазылсын:

 «19-бап. Жеке басты куәландыратын құжаттарды беру

 1. Жеке басты куәландыратын құжаттарды (Қазақстан Республикасының шетелдегі мекемелерінде ресімделген құжаттарды қоспағанда) алуға өтінім берілген күннен бастап күнтізбелік отыз күннен кешіктірілмейтін мерзімде уәкілетті мемлекеттік органдар жеке басты куәландыратын құжаттарды иесіне немесе оның заңды өкіліне береді.

 2. Осы Заңның 6-бабы 1-тармағының 1) – 4) тармақшаларында көзделген жеке басты куәландыратын құжаттар жеке тұлғаның қалауы бойынша ішкі істер органдары белгілеген тәртіппен жеделдетілген түрде беріледі.

 3. Жеке басты куәландыратын құжаттарды толтырған кезде тегі, аты, әкесінің аты (ол болған жағдайда) және басқа деректер, Қазақстан Республикасының заңдарында және Қазақстан Республикасы Президентінің актілерінде көзделген жағдайларды қоспағанда, оларды беру үшін негіз болған құжатқа сәйкес жазылады.

 4. Жеке басты куәландыратын құжаттарды беру мынадай құжаттардың бірінің негізінде жүзеге асырылады:

 1) туу туралы акт жазбасы;

 2) туу туралы куәлік;

 3) Қазақстан Республикасы азаматының паспорты;

 4) Қазақстан Республикасы азаматының жеке куәлігі;

 5) қайтып оралуға арналған куәлік;

 6) азаматтығы жоқ адамның куәлігі;

 7) шетелдік паспорт;

 8) Қазақстан Республикасы Президентінің Жарлығы бойынша Қазақстан Республикасының азаматтығына қабылдау, Қазақстан Республикасының азаматтығынан шығу және азаматтығын өзгерту туралы, сондай-ақ Қазақстан Республикасы ратификациялаған халықаралық шарттарға сәйкес азаматтықты өзгерту туралы анықтамалар;

 9) уәкілетті мемлекеттік орган оң тұрғыда қараған босқын мәртебесін беру туралы өтінішхат;

 10) босқын куәлігі.»;

 4) 20-бап алып тасталсын;

 5) 26-бап мынадай редакцияда жазылсын:

 «26-бап. Ішкі істер органдарының құзыреті

 Ішкі істер органдары:

 1) өз құзыреті шегінде жеке басты куәландыратын құжаттар саласындағы мемлекеттік саясатты іске асырады;

 2) осы Заңда белгіленген құзыреттер мен функцияларға сәйкес жеке басты куәландыратын құжаттар саласындағы нормативтік құқықтық актілерді әзірлейді және бекітеді;

 3) Қазақстан Республикасының заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

 12. «Жол жүрісі туралы» 2014 жылғы 17 сәуірдегі Қазақстан Республикасының Заңына:

 1) 3-бап мынадай редакцияда жазылсын:

 «3-бап. Осы Заңның мақсаты, жол жүрісінің міндеттері мен негізгі қағидаттары

 1. Осы Заңның мақсаты Қазақстан Республикасында жол жүрісі жұмыс істеуінің және оның қауіпсіздігін қамтамасыз етудің құқықтық негіздері мен жалпы шарттарын белгілеу болып табылады.

 2. Осы Заңның мақсатына қол жеткізу мынадай міндеттерді шешу арқылы іске асырылады:

 1) жол жүрісі саласындағы мемлекеттік басқару және мемлекеттік саясатты айқындау;

 2) жол жүрісі саласындағы қызметті жүзеге асыратын мемлекеттік органдардың құзыретін айқындау;

 3) жол жүрісі саласындағы мемлекеттік бақылау;

 4) жол жүрісі қауіпсіздігін қамтамасыз етуге және жол-көлік оқиғаларының салдарын жоюға бағытталған қызметті басқару;

 5) жолдардың қауіпсіздігін және олардың өткізу қабілетін қамтамасыз етуге бағытталған қызметті басқару;

 6) көлік құралдарының қауіпсіздігін қамтамасыз етуге бағытталған қызметті басқару;

 7) адамдарды көлік құралдарын басқаруға жіберуді жүзеге асыру.

 3. Жол жүрісінің негізгі қағидаттары:

 1) жол жүрісіне қатысушылардың өмірі мен денсаулығының шаруашылық қызметтің экономикалық нәтижелерінен басымдығы;

 2) жол жүрісі қауіпсіздігінің қамтамасыз етілуі үшін мемлекет жауаптылығының жол жүрісіне қатысушылардың жауаптылығынан басымдығы;

 3) жол жүрісі қауіпсіздігін қамтамасыз ету кезінде жол жүрісіне қатысушылар, қоғам мен мемлекеттің мүдделерін сақтау;

 4) жол жүрісі қауіпсіздігін қамтамасыз етуге жүйелі көзқарас болып табылады.»;

 2) 10-бапта:

 2) тармақша мынадай редакцияда жазылсын:

 «2) осы Заңда белгіленген құзыреттер мен функцияларға сәйкес жол жүрісі және оның қауіпсіздігін қамтамасыз ету саласындағы нормативтік құқықтық актілерді қабылдайды;»;

 7), 9), 11), 12), 14-1), 16) және 17) тармақшалар алып тасталсын;

 3) 14-баптың 1-тармағы мынадай редакцияда жазылсын:

 «1. Сыртқы саяси қызмет саласындағы уәкілетті орган:

 1) жол жүрісі және оның қауіпсіздігін қамтамасыз ету саласында Қазақстан Республикасының халықаралық ұйымдармен және мемлекеттермен қызметін үйлестіруді қамтамасыз етеді;

 2) шет мемлекеттердің дипломатиялық өкілдіктерінің, консулдық мекемелерінің, халықаралық ұйымдар өкілдіктерінің, шетелдіктердің, азаматтығы жоқ адамдардың, шетел компанияларының филиалдары мен өкілдіктерінің, шетелдік қатысуы бар заңды тұлғалардың автокөлік құралдарына мемлекеттік тіркеу нөмірі белгілерінің үлгілерін, көлік құралдарының және олардың жүргізушілерінің халықаралық жол жүрісіне қатысуына рұқсат беру үшін қажетті басқа да арнайы өнімді әзірлеуде уәкілетті органмен өзара іс-қимыл жасайды;

 3) шет мемлекеттердің дипломатиялық өкілдіктерінің, консулдық мекемелерінің, халықаралық ұйымдар өкілдіктерінің көлік құралдары жүргізушілері арасында жол жүрісі қауіпсіздігін қамтамасыз етуде уәкілетті органға жәрдем көрсетеді;

 4) механикалық көлік құралдары мен олардың тіркемелерінің жекелеген түрлерін мемлекеттік тіркеуден өткізуде, емтихан қабылдауда және жүргізуші куәліктерін беруде, сондай-ақ тиісті құқықтық көмек көрсетуде шет мемлекеттердің дипломатиялық өкілдіктерімен, консулдық мекемелерімен, халықаралық ұйымдар өкілдіктерімен уәкілетті органның өзара іс-қимылын ұйымдастырады;

 5) шет мемлекеттердің дипломатиялық өкілдіктерінің, консулдық мекемелерінің, халықаралық ұйымдар өкілдіктерінің механикалық көлік құралдары мен олардың тіркемелерін міндетті техникалық қарап тексеруден өткізуге көмек көрсетеді;

 6) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.»;

 4) 22-баптың 1) тармақшасы мынадай редакцияда жазылсын:

 «1) Қазақстан Республикасының жол жүрісі қауіпсіздігін қамтамасыз ету жөніндегі бас мемлекеттік инспекторы – Ішкі істер министрлігінің жол жүрісі қауіпсіздігін қамтамасыз ету жөніндегі құрылымдық бөлімшесінің басшысы;».

 13. «Қазақстан Республикасының ішкі істер органдары туралы» 2014 жылғы 23 сәуірдегі Қазақстан Республикасының Заңына:

 1) 1-бап мынадай редакцияда жазылсын:

 «1-бап. Қазақстан Республикасының ішкі істер органдары және олардың негізгі мақсаттары

 1. Қазақстан Республикасының ішкі істер органдары (бұдан әрі – ішкі істер органдары) құқық қорғау органы болып табылады.

 2. Ішкі істер органдарының негізгі мақсаттары адамның және азаматтың өмірін, денсаулығын, құқықтары мен бостандықтарын, қоғам мен мемлекеттің мүдделерін құқыққа қарсы қолсұғушылықтардан қорғау, қоғамдық тәртіпті сақтау және қоғамдық қауіпсіздікті қамтамасыз ету болып табылады.

 3. Ішкі істер органдары өз өкілеттіктерін жүзеге асыруы кезінде олардың қызметіне араласуға тыйым салынады.»;

 2) 5-баптың 8-4) және 9) тармақшалары алып тасталсын;

 3) 7-бапта:

 2-тармақтың үшінші бөлігі мынадай редакцияда жазылсын:

 «Әкімшілік полиция учаскелік полиция инспекторларының, кәмелетке толмағандар істері жөніндегі, әйелдерді зорлық-зомбылықтан қорғау жөніндегі бөлімшелерден, патрульдік полициядан, табиғатты қорғау полициясынан және құқық бұзушылық профилактикасы, қоғамдық тәртіпті сақтау, жол жүрісі қауіпсіздігін қамтамасыз ету саласындағы қызметті жүзеге асыратын өзге де бөлімшелерден, азаматтық және қызметтік қару айналымы саласындағы бақылау бөлімшелерінен, көші-қон полициясынан, айдауыл қызметінен, арнаулы мекемелерден және қоғамдық тәртіпті сақтауды жүзеге асыратын өзге де бөлімшелерден тұрады.»;

 3-тармақтың екінші бөлігі мынадай редакцияда жазылсын:

 «Облыстардың, республикалық маңызы бар қалалардың, астананың, көліктегі полиция департаменттері, қалалардың, аудандардың, қалалардағы аудандардың, көліктегі полиция органдары полицияның аумақтық органдары болып табылады.»;

 4) 8-баптың 2-тармағының бірінші бөлігіндегі «ішкі істер департаменттерінің» деген сөздер «полиция департаменттерінің» деген сөздермен ауыстырылсын;

 5) 9-1-бап алып тасталсын;

 6) 11-бапта:

 1) тармақша мынадай редакцияда жазылсын:

 «1) осы Заңда белгіленген құзыреттер мен функцияларға сәйкес ішкі істер органдары қызметінің мәселелері бойынша нормативтік құқықтық актілерді әзірлейді және бекітеді;»;

 10), 14), 15), 16), 18), 19), 20), 21), 22), 24), 25), 26) және 26-1) тармақшалар алып тасталсын;

 7) 19-баптың 2-тармағы алып тасталсын;

 8) 22-баптың 1-тармағындағы «Заңының 13-1-тарауына» деген сөздер «Заңына» деген сөзбен ауыстырылсын.

 14. «Қазақстан Республикасының Ұлттық ұланы туралы» 2015 жылғы 10 қаңтардағы Қазақстан Республикасының Заңына:

 1) 3-бап мынадай редакцияда жазылсын:

 «3-бап. Осы Заңның мақсаты және Ұлттық ұлан қызметінің қағидаттары

 1. Осы Заңның мақсаты Ұлттық ұланның қызметін ұйымдастырудың құқықтық негіздерін және оның тәртібін, оның жалпы құрылымын, Ұлттық ұлан әскери қызметшілерінің өкілеттіктері мен құқықтық ережелерін айқындау болып табылады.

 2. Ұлттық ұланның қызметі Қазақстан Республикасындағы мемлекеттік қызмет қағидаттары, сондай-ақ:

 1) адамның және азаматтың құқықтары мен бостандықтарын, қоғам мен мемлекеттің мүдделерін құқыққа қарсы қолсұғушылықтардан қорғаудың мiндеттiлiгi;

 2) Ұлттық ұлан қатарында қызметтi ұйымдастырудағы көзқарастардың бiртұтастығы;

 3) дара басшылық пен дәреже сатысы (бағыныстылық);

 4) саяси партиялар мен өзге де қоғамдық бiрлестiктердiң қызметiнен тәуелсiз болу негізінде жүзеге асырылады.»;

 2) 12-бапта:

 2) тармақша алып тасталсын;

 11) тармақша мынадай редакцияда жазылсын:

«11) осы Заңда белгіленген құзыреттер мен функцияларға сәйкес Ұлттық ұлан қызметінің мәселелері бойынша нормативтік құқықтық актілерді бекітеді;»;

 3) 27-бап мынадай мазмұндағы 4-тармақпен толықтырылсын:

 «4. Әскери қызметшілер мен олардың отбасы мүшелерін тұрғын үймен қамтамасыз ету «Тұрғын үй қатынастары туралы» Қазақстан Республикасының Заңында көзделген тәртіппен жүргізіледі.»;

 4) 28-бап алып тасталсын;

 5) 30-баптың 1 және 5-тармақтары алып тасталсын.

 15. «Дактилоскопиялық және геномдық тіркеу туралы» 2016 жылғы 30 желтоқсандағы Қазақстан Республикасының Заңына:

 1) 5-бап мынадай редакцияда жазылсын:

 «5-бап. Дактилоскопиялық және геномдық тіркеудің мақсаты мен міндеттері

 1. Дактилоскопиялық және геномдық тіркеу дактилоскопиялық немесе геномдық ақпарат негізінде жеке басын анықтау және (немесе) растау мақсатында жүргізіледі.

 2. Дактилоскопиялық және геномдық тіркеудің міндеттері:

 1) дактилоскопиялық және геномдық тіркеу саласындағы ұлттық қауіпсіздікті қамтамасыз ету;

 2) дактилоскопиялық ақпарат негізінде көші-қон процестерін реттеуді және заңсыз көші-қонға қарсы күресті қамтамасыз ету;

 3) халықты құжаттандыру кезінде дактилоскопияланатын адамдардың құқықтарын, бостандықтары мен заңды мүдделерін қорғауды қамтамасыз ету;

 4) дактилоскопиялық және геномдық ақпаратты жинауға, өңдеуге, қорғауға, дактилоскопиялық және геномдық тіркеу саласындағы мемлекеттік реттеудің биологиялық материалын іріктеуге және пайдалануға қойылатын негізгі талаптарды белгілеу;

 5) қылмыстық құқық бұзушылықтарды ашуды және тергеп-тексеруді қамтамасыз ету;

 6) дактилоскопиялық және геномдық тіркеу қызметін ғылыми қамтамасыз ету болып табылады.»;

 2) 7-баптың 1-тармағы 2) тармақшадағы «жасауға құқығы бар.» деген сөздер «жасауға;» деген сөзбен ауыстырылып, мынадай мазмұндағы 3) тармақшамен толықтырылсын:

 «3) жинау, сақтау және пайдалану кезінде дактилоскопиялық және геномдық ақпаратты қорғауға құқығы бар.»;

 3) 10-бап 1-тармағының 3) және 5) тармақшалары мынадай редакцияда жазылсын:

 «3) Қазақстан Республикасында тұрақты тұруға рұқсатты ресімдеу кезінде шетелдіктер мен азаматтығы жоқ адамдар;»;

 «5) уақытша тұруға рұқсатты ресімдеу кезінде шетелдіктер;»;

 4) 12-бап мынадай редакцияда жазылсын:

 «12-бап. Дактилоскопиялық ақпараты бар материалдық жеткізгіштердегі мәліметтер

 Жеке басын куәландыратын құжаттарды, Қазақстан Республикасының визаларын ресімдеу кезінде дактилоскопиялық ақпараты бар материалдық жеткізгіштерде қамтылған мәліметтердің және Қазақстан Республикасының шегінен шығаруға жататын не Қазақстан Республикасы ратификациялаған реадмиссия туралы халықаралық шарттардың күші қолданылатын шетелдіктер мен азаматтығы жоқ адамдардың дактилоскопиялық ақпаратында қамтылған мәліметтердің тізбесі, оның ішінде еңбекші көшіп келушілерге рұқсат беру кезінде Қазақстан Республикасының Үкіметі бекітетін тәртіппен айқындалады.»;

 5) 17-баптың 3-тармағы мынадай редакцияда жазылсын:

 «3. Дактилоскопиялық ақпаратты жою Қазақстан Республикасының Үкіметі айқындайтын тәртіппен ішкі істер органдарының, көлік саласындағы уәкілетті мемлекеттік органның уәкілетті бөлімшелерінің басшылары бекітетін актілер бойынша жүргізіледі.»;

 6) 20-бап мынадай редакцияда жазылсын:

 «20-бап. Биологиялық материалды іріктеу кезінде алынатын және геномдық ақпараты бар материалдық жеткізгіштерде қамтылатын мәліметтер

 Биологиялық материалды іріктеу кезінде алынатын, сондай-ақ геномдық ақпараты бар материалдық жеткізгіштердегі мәліметтер Қазақстан Республикасының Үкіметі бекітетін тәртіппен айқындалады.»;

 7) 23-бап мынадай редакцияда жазылсын:

 «23-бап. Биологиялық материал мен геномдық ақпаратты жою

 1. Хабарсыз кеткен азаматтардың биологиялық туыстарының, анықталмаған адамдардың, танылмаған мәйіттердің сотқа дейінгі тергеп-тексеру барысында алынған және қылмыстық іс бойынша заттай дәлелдеме деп танылған биологиялық материалы геномдық ақпарат алынғаннан кейін анықтау, тергеу органдарына қайтарылады.

 2. Геномдық тіркеуді жүргізу нәтижесінде алынған геномдық ақпаратты осы Заңда көзделген сақтау мерзімдері өткеннен кейін оны сақтауды жүзеге асыратын ішкі істер органдары жояды.

 3. Сотталғаннан кейін геномдық тіркеуден өткен ақталған адамның геномдық ақпараты соттың ақтау үкімі заңды күшіне енгеннен кейін бір жылдан ерте жойылмайды.

 4. Сотталған адамдарды геномдық тіркеуді жүргізу кезінде алынған биологиялық материалды осы Заңның 22-бабының 2-тармағында белгіленген сақталу мерзімдері өткеннен кейін, сондай-ақ геномдық тіркеу кезінде алынған геномдық ақпаратты жоюды ішкі істер органдарының уәкілетті бөлімшесі Қазақстан Республикасының Үкіметі айқындайтын тәртіппен оның басшысы бекітетін актілер бойынша жүзеге асырады.»;

 8) 24 және 30-баптар алып тасталсын.

 16. «Мемлекеттік фельдъегерлік байланыс туралы» 2021 жылғы 29 маусымдағы Қазақстан Республикасының Заңына:

 1) 2-баптың 2-тармағы мынадай редакцияда жазылсын:

 «2. Мемлекеттік фельдъегерлік қызмет туралы ережені, мемлекеттік фельдъегерлік қызметтің қызметін ұйымдастыру және мемлекеттік фельдъегерлік байланыс қызметтерін ұсыну қағидаларын, сондай-ақ мемлекеттік фельдъегерлік байланыс қызметтерін пайдаланушылардың тізбесін Қазақстан Республикасының Үкіметі бекітеді.»;

 2) 3-бап мынадай редакцияда жазылсын:

 «3-бап. Қазақстан Республикасының мемлекеттік фельдъегерлік байланыс саласындағы заңнамасының мақсаттары мен міндеттері

 1. Қазақстан Республикасының мемлекеттік фельдъегерлік байланыс саласындағы заңнамасының мақсаттары:

 1) мемлекеттік фельдъегерлік байланыс саласындағы құқықтық, ұйымдастырушылық қатынастарды қамтамасыз ету және қызметті реттеу;

 2) мемлекеттік фельдъегерлік қызметінің қызметкерлері мен жұмыскерлерінің құқықтық негіздерін және өкілеттіктерін құру болып табылады.

 2. Мемлекеттік фельдъегерлік байланыстың міндеттері:

 1) Қазақстан Республикасы Президентінің, Қазақстан Республикасы Парламентінің Палаталары төрағаларының, Қазақстан Республикасы Қауіпсіздік Кеңесі Төрағасының, Қазақстан Республикасы Премьер-Министрінің, Қазақстан Республикасы Мемлекеттік кеңесшісінің, Қазақстан Республикасындағы Адам құқықтары жөніндегі уәкілдің, Қазақстан Республикасы Президенті Әкімшілігі және Қазақстан Республикасы Үкіметі Аппараты басшыларының атынан жөнелтілетін (атына жіберілетін) хат-хабарды аталған лауазымды адамдардың тұрған орны бойынша табыстай отырып, оның ішінде Қазақстан Республикасынан тыс жерге жеткізу;

 2) Қазақстан Республикасы мемлекеттік органдарының және мемлекеттік фельдъегерлік байланыстың көрсетілетін қызметтерін пайдаланушылар тізбесінде айқындалған өзге де ұйымдардың хат-хабарын жеткізу;

 3) Үкіметаралық фельдъегерлік байланыс туралы келісімге сәйкес Тәуелсіз Мемлекеттер Достастығына қатысушы мемлекеттердің мемлекет басшыларының, үкімет басшыларының, билік және басқару органдарының атынан жөнелтілетін (атына жіберілетін) хат-хабарды жеткізу;

 4) Қазақстан Республикасының заңнамасында белгіленген құзыреті шегінде құпия жөнелтілімдерді қарулы күзетуді жүзеге асыру және олардың сақталуын қамтамасыз ету;

 5) мемлекеттік фельдъегерлік байланыстың қарауына жатқызылған мәселелер бойынша халықаралық ынтымақтастықты жүзеге асыру болып табылады.

 3. Мемлекеттік фельдъегерлік байланыстың өзге де міндеттері Қазақстан Республикасының заңдарында және Қазақстан Республикасының өзге де нормативтік құқықтық актілерінде белгіленуі мүмкін.»;

 3) 4-бап мынадай редакцияда жазылсын:

 «4-бап. Қазақстан Республикасының мемлекеттік фельдъегерлік байланыс туралы заңнамасы

 1. Қазақстан Республикасының мемлекеттік фельдъегерлік байланыс туралы заңнамасы Қазақстан Республикасының Конституциясына негізделеді және осы Заңнан және Қазақстан Республикасының өзге де нормативтік құқықтық актілерінен тұрады.

 2. Егер Қазақстан Республикасы ратификациялаған халықаралық шартта осы Заңда қамтылғаннан өзгеше қағидалар белгіленсе, онда халықаралық шарттың қағидалары қолданылады.»;

 4) 6-баптың тақырыбы мынадай редакцияда жазылсын:

 «6-бап. Мемлекеттік фельдъегерлік қызметі басшылығының өкілеттіктері»;

 5) 9-баптың 1-тармағының 9) тармақшасы мынадай редакцияда жазылсын:

 «9) Қазақстан Республикасының Үкіметі бекітетін Мемлекеттік фельдъегерлік қызмет арқылы жіберілетін хат-хабарларды және оған ілеспе құжаттарды ресімдеу жөніндегі нұсқаулықты әзірлеуге міндетті.»;

 6) 12-бап мынадай редакцияда жазылсын:

 «12-бап. Мемлекеттік фельдъегерлік қызмет жұмыскерлері

 Мемлекеттік фельдъегерлік қызмет жұмыскерлердің еңбек қызметі Қазақстан Республикасының Еңбек кодексімен және Қазақстан Республикасының өзге де заңнамасымен реттеледі.»;

 7) 13-баптың 7-тармағының 2) тармақшасының екінші бөлігі мынадай редакцияда жазылсын:

 «Мемлекеттік фельдъегерлік қызмет қызметкерлерінің әуе көлігінде атыс қаруын және өзге де қаруды, арнаулы құралдарды алып жүру тәртібін Қазақстан Республикасының Үкіметі айқындайды.»;

 8) 16-баптың 2-тармағының үшінші бөлігі мынадай редакцияда жазылсын:

 «Көтерме жәрдемақыға ауыстыру және қызмет бабында ілгерілету кезінде, көлікте жол жүруге және өз мүлкін тасымалдауға арналған шығындарды өтеуге құқығы бар Мемлекеттік фельдъегерлік қызмет қызметкерлерінің лауазымдарының тізбесін Қазақстан Республикасының Үкіметі айқындайды.».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**